Сара Кирш
Исках да убия моя крал

Превод от немски: Венцеслав Константинов, —

chitanka.info

Исках да убия моя крал

Та пак да съм свободна. Гривната

Която той ми даде, хубавото име

Изоставих и захвърлих думите

Които бях създала: сравненията за

Очите му гласа езика

Наредих до дъно изпитите шишета

Напълних ги със експлозива който трябваше

Завинаги да го прогони. За да

Бъде бунтът пълен,

Вратата си заключих, тръгнах

Сред хората, побратимявах се

В различни домове, ала

Свободата ми не искаше да порасте

Късчето душа тази буржоазна вещ

Не само че упорстваше, но ставаше по-блага

Танцуваше когато с главата си

Се втурвах към стените. Следях

Слуховете из страната които

Свидетелстваха срещу него, струпах

Три тома прегрешения и цяла папка

Несправедливости, дори лъжи

Записвах. Най-накрая просто

Реших да го предам

Потърсих го, за да изпълня плана си

Целунах другия, та моят

Крал да не пострада с нищо.

1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.